पाठ 3
येशू निकोदेमाशी बोलतो
शिक्षक मार्गदर्शिका  ·  पाहा, ऐका आणि जगा – पुस्तक 7: येशू प्रभू आणि तारणारा
	उद्देश
	येशूने आपल्या शिकवणीतून तो देवाचा पुत्र आहे हे कसे दाखवले ते मुलांना पाहू देणे.

	शास्त्रवाचन
	योहान 3:1-17; गणना 21:4-9

	पाठांतर वचन
	योहान 1:2
[शब्द] प्रारंभी देवाजवळ होता.



पाठाचे सादरीकरण
सुरुवात
समजा तुम्हाला कोणाला तरी भेटायला जायचे आहे पण तुम्हाला इतर कोणीही पाहू नये असे वाटते. तुम्ही ते कसे कराल? मुलांना उत्तर देण्यासाठी वेळ द्या. तुम्ही मोठा कोट किंवा टॉवेल पांघरू शकता किंवा रात्रीच्या अंधारात बाहेर पडणे निवडू शकता.
पाठातील मुख्य मुद्दे
	1.एका रात्री निकोदेम नावाचा एक महत्त्वाचा यहुदी धार्मिक पुढारी येशूला भेटायला आला. तो गुप्तपणे आला कारण तो काय करत आहे हे इतर धार्मिक पुढाऱ्यांना कळू नये असे त्याला वाटत होते. ते येशूचा द्वेष करत होते, पण निकोदेमाला काही प्रश्न विचारायचे होते. येशू जे बोलला आणि जे केले त्यावरून येशू देवाकडून आला आहे हे निकोदेमाला कळले. तरीही यहुद्यांना देवाचा संदेशवाहक जसा वाटला असता तसा येशू नव्हता (3:1-2).
	2.येशूने निकोदेमाला सांगितले की देवाच्या राज्यात प्रवेश करण्यासाठी त्याला पुन्हा जन्म घ्यावा लागेल. निकोदेमाला साहजिकच ते अशक्य वाटले! चित्र 3 दाखवा. इथे कोपऱ्यात तुम्हाला आई आणि मूल दिसते; हे चित्र शारीरिक जन्माचे प्रतीक आहे (3:3-4).
	3.येशूने समजावून सांगितले की तो आत्मिक जन्माविषयी बोलत आहे. जो कोणी सार्वकालिक जीवन मिळवतो त्याने आपल्या पापाबद्दल पश्चात्ताप केलेला असतो आणि त्याचे पाप धुतले गेलेले असते. मग देव त्या व्यक्तीला आपल्या आत्म्याचे दान देतो, म्हणजे ती व्यक्ती आत्म्याने जन्मलेली असते. हेच “दुसरा जन्म” आहे (3:5-7). वाऱ्याची हालचाल आपण नियंत्रित करू शकत नाही, तसेच आपल्या तारणावर आपले नियंत्रण नाही; ते देवाकडून मिळालेले दान आहे (3:8).
	4.निकोदेम हा महत्त्वाचा धार्मिक शिक्षक असूनही त्याला हे सर्व समजणे खूप कठीण गेले! येशू म्हणाला, “मी तुम्हाला पृथ्वीवरील गोष्टी सांगितल्या आणि तुम्ही विश्वास ठेवत नाही, तर मी तुम्हाला स्वर्गीय गोष्टी सांगितल्या तर तुम्ही कसा विश्वास ठेवाल? माझ्याशिवाय पृथ्वीवरील कोणीही स्वर्गात गेलेला नाही” (3:9-13).
	5.येशू आतापर्यंतचा सर्वोत्तम शिक्षक होता. त्याला माहीत होते की उदाहरणाचा – शब्दचित्राचा – वापर केला तर स्पष्टीकरण उत्तम काम करते. येशू येथे ज्या सापांच्या गोष्टीचा उल्लेख करतो ती पुस्तक 2, पाठ 20 मध्ये सांगितलेली आहे. त्यासोबतचे चित्र दाखवून गणना 21:4-9 मधील गोष्टीची थोडक्यात उजळणी करणे उपयुक्त ठरेल. वाळवंटात पितळी सर्प उंच केला होता तसे येशूला क्रूसावर उंच केले जाणार होते. वाळवंटात सर्पदंशापासून वाचण्याचा एकमेव मार्ग पितळी सर्पाकडे पाहणे हा होता, तसे तारणाचा एकमेव मार्ग येशूचा स्वीकार करणे हा आहे (3:14-17).
कथेला आपला प्रतिसाद
येशूने निकोदेमाला आपल्यावर भरवसा ठेवायला सांगितले. येशू आपल्यालाही त्याच्यावर भरवसा ठेवायला आणि त्याचे तारणाचे दान स्वीकारायला सांगतो.
योहान 3:16 मोठ्याने वाचा. किंवा, वर्गाने आधीच ते पाठ केले असेल तर मुलांना ते म्हणू द्या.
पाठांतर वचन पक्के करा
पाठ 3 – येशू निकोदेमाशी बोलतो	पान 




